## Agricultura destina 680.000 euros per a les activitats d’informació i promoció de la qualitat agroalimentària en 2025

*** L’objectiu és donar a conéixer l’origen, qualitat, mètodes de producció específics, normes de producció i respecte del medi ambient dels productes
* La convocatòria es fa de manera anticipada perquè els beneficiaris puguen disposar de terminis més amplis per a la gestió de les seues actuacions
* Entre els perceptors de la subvenció figuren les denominacions d’origen i indicacions geogràfiques protegides, i la producció ecològica a través del Comité d’Agricultura Ecològica de la Comunitat Valenciana**

La Conselleria d’Agricultura, Aigua, Ramaderia i Pesca destina un total de 679.970 euros per a ajudes a les activitats d’informació i promoció de règims de qualitat agroalimentària per a l’any 2025. Estes ajudes s’emmarquen en Pla estratègic de la PAC 2023-2027.

Per a este exercici 2025, la Conselleria d’Agricultura ha decidit convocar de manera anticipada estes ajudes, amb l’objectiu que els possibles beneficiaris puguen disposar de terminis més amplis per a la gestió de les activitats que vagen a dur a terme.

L’objecte d’estes subvencions és afavorir que la ciutadania conega els règims de qualitat agroalimentària i consumisca els productes emparats per estos, a través d’activitats d’informació i promoció. Estes activitats tenen com a finalitat donar a conéixer les característiques d’estos productes, especialment l’origen, la qualitat, els mètodes de producció específics i les normes de producció o el respecte del medi ambient vinculats al règim de qualitat agroalimentària.

Les actuacions que s’han de desenrotllar estaran destinades a posar en marxa activitats promocionals com el tast comentat, les degustacions, les presentacions en punts de venda, la identificació del producte amb rètols informatius en el lloc de venda o producció, així com l’organització de jornades tècniques i *workshops*.

També es poden subvencionar activitats publicitàries, com ara: publicitat en mitjans de comunicació, internet, revistes i guies especialitzades; accions de relacions públiques i missions comercials; creació, disseny i actualització de pàgines web publicitàries o xarxes socials, bàners; o els anuncis publicitaris en la xarxa.

Igualment, serà subvencionable la informació i difusió dels requisits tècnics i científics sobre els productes, els plans estratègics, estudis de mercat, l’elaboració del material divulgatiu i de promoció o les activitats dirigides a organitzar, patrocinar o participar en fòrums, concursos, exhibicions, exposicions, fires, visites educatives, o altres esdeveniments.

Entre els règims de qualitat agroalimentària subvencionables es troben les denominacions d’origen protegides i indicacions geogràfiques protegides, la producció ecològica o les marques de qualitat CV.

Són beneficiaris d’estes ajudes les agrupacions o organitzacions de productors agroalimentaris, associacions sense ànim de lucre o entitats instrumentals que cooperen per a la informació i promoció dels productes agrícoles i alimentaris dels règims de qualitat diferenciada agroalimentària de la Comunitat Valenciana.

El termini de presentació de sol·licituds és de 15 dies hàbils des de la publicació de la resolució en el [DOGV](https://dogv.gva.es/va/resultat-dogv?signatura=2025/145).

Fecha: 08/01/2025